《广箕子操》
宋代·金履祥

炎方之将，大地之洋。
波汤汤，翠华重省方，
独立回天天无光。此志未就，
死矣死南荒。不作田横，
横来者王。不学幼安，
归死其乡。欲作孔明，
无地空翱翔。惟馀箕子，
仁贤之意留苍茫，穹壤无穷此恨长。
千世万世，闻者从悲伤。

作者简介：（1232—1303）宋元间婺州兰溪人，字吉父。少有经世志，博览群书。及壮，知向濂、洛之学，事同郡王柏，从登何基之门，专治朱熹之学。咸淳七年，襄樊围急，建言由海道攻燕，所言经过地方、洋面等，悉与后来元朝海运路线相符。德祐初，起为史馆编校，不就。宋亡，隐金华山中，训迪后学。晚居仁山下，学者称仁山先生。卒谥文安。有《大学疏义》、《论语集注考證》、《通鉴前编》和《仁山集》等。